ელა ეირი

**ელა მაკმაჰონი** (; დ. 1 აპრილი, 1994, ლონდონი, ინგლისი), უფრო მეტად ცნობილი სასცენო ფსევდონიმით **ელა ეირი** — ინგლისელი მომღერალი და კომპოზიტორი. ის ცნობილი გახდა კოლაბორაციული კომპოზიციით „Waiting All Night" (2013), რომელმაც მოიპოვა Brit Award-ის წლის ბრიტანული სინგლის ჯილდო და პირველ ადგილზე გავიდა ბრიტანეთის სინგლების ჩარტში. ეირმა ასევე გამოუშვა დიჯეი ფრეშთან ერთად კომპოზიცია „Gravity" (2015) და სიგალასთან ერთად ორი სინგლი „Came Here for Love" (2017) და „Just Got Paid" (2018). მუსიკოსის სადებიუტო EP, Deeper, გამოვიდა 2013 წელს, ხოლო სადებიუტო ალბომი, Feline, გამოვიდა 2015 წელს.

## ადრეული ცხოვრება 
ელა მაკმაჰონი დაიბადა 1994 წლის 1 აპრილს და გაიზარდა ილინგში, დასავლეთ ლონდონში. განათლება მიიღო მილფილდის სკოლაში. შემდეგ სწავლა განაგრძო BRIT-ის საშემსრულებლო ხელოვნებისა და ტექნოლოგიების სკოლაში. 2012 წელს ხელი მოაწერა კონტრაქტს Warner Chappell Music-სა და Virgin EMI-სთან.

## კარიერა 
2013 წლის აპრილში ითანამშრომლა Rudimental-თან და გამოუშვა სინგლი „Waiting All Night". კომპოზიცია მოხვდა ბრიტანეთის სინგლების ჩარტში პირველ ადგილზე. ნამუშევარმა მოიპოვა Brit Award-ის წლის ბრიტანული სინგლის ჯილდო. იმავე წელს ჩაწერა კოლაბორაციული კომპოზიცია ვიზ ხალიფასა და Naughty Boy-სთან ერთად, სახელწოდებით „Think About It", ალბომისთვის „Hotel Cabana". მუსიკოსმა ასევე ითანამშრომლა თინი ტემპთან და ჩაწერა სიმღერა „Someday (Place in the Sun)". ეირის სადებიუტო EP, „Deeper" გამოვიდა 2013 წლის დეკემბერში. ნამუშევარმა ჩარტებში 72-ე ადგილი დაიკავა.

ეირის სოლო სინგლები, როგორიცაა „If I Go", "Comeback" და "Together" მოხვდა ბრიტანეთის სინგლების ჩარტის ოცეულში. მან ასევე დაწერა კომპოზიცია „Changing" პალომა ფეიტისა და სიგმასთვის. კომპოზიცია პირველ ადგილზე გავიდა ბრიტანეთის სინგლების ჩარტში. ეირმა 2014 წლის MOBO Awards-ზე საუკეთესო ახალბედა მუსიკოსის ჯილდო მოიგო და 2015 წლის თებერვალში დიჯეი ფრეშთან ერთად გამოუშვა სინგლი „Gravity". 2015 წელს იმღერა Olly Murs-ის ტურნეზე და გახდა Emporio Armani Diamonds-ის სუნამოების კამპანიის სახე. მისი სადებიუტო ალბომი „Feline" გამოვიდა 2015 წლის აგვისტოში. მან გამოუშვა ნამუშევრის, „Swing Low, Sweet Chariot"-ის ქავერი 2015 წლის რაგბის მსოფლიო თასისთვის და მოიგო საუკეთესო ქალი მუსიკოსის ჯილდო 2015 წლის MOBO Awards.

2017 წლის 4 აპრილს გამართა კონცერტი და შეასრულა ოთხი ახალი სიმღერა: „LOV(E)," „Drink with Your Name on It", „I Swear" და „Ego". კოლაბორაციული სინგლი „Came Here for Love" გამოვიდა 2017 წლის 9 ივნისს. 29 ივნისისთვის ნამუშევრის მუსიკალურმა ვიდეომ დააგროვა 2,5 მილიონზე მეტი ნახვა YouTube-ზე და 11 მილიონი სთრიმი Spotify-ზე. 2017 წლის 31 ივლისს დააანონსა ახალი სინგლი „Ego", რომელიც ჩაწერა Ty Dolla $ign-თან ერთად. ნამუშევარი გამოვიდა 2017 წლის 11 აგვისტოს. მან ასევე იმღერა Little Mix-ის ტურნეზე Summer Shout Out და The Script-ის ტურნეზე Freedom Child Tour. ტურნეებზე მან შეასრულა ახალი სინგლი „Answerphone".

2018 წლის 5 მარტს დააანონსა კოლაბორაციული სინგლი „Answerphone", რომელიც ჩაწერა Banx & Ranx-სა და Yxng Bane-თან ერთად. ნამუშევარი გამოვიდა 16 მარტს და გავიდა მე-5 ადგილზე ბრიტანეთის სინგლების ჩარტში. 2018 წლის 7 სექტემბერს გამოუშვა კიდევ ერთი კოლაბორაცია „Just Got Paid". ნამუშევარი მე-11 ადგილზე გავიდა ბრიტანეთის სინგლების ჩარტში

2019 წლის ივლისში ხელი მოაწერა კონტრაქტს Island Records-თან და გამოუშვა სინგლი „Mama". ნამუშევარი ეირმა ჩაწერა Banx & Ranx-სა და Kiana Ledé-თან ერთად. 2020 წლის იანვარში გამოუშვა კიდევ ერთი სინგლი „New Me" და იმავე წლის ბოლოს ბრიტანული ტურნე დაიწყო. ამას მოჰყვა კიდევ ერთი სინგლი „L.O.V.(e)" 2020 წლის 8 მაისს. მან მალევე გამოუშვა კომპოზიცია „Dreams" და EP „Quarter Life Crisis" 2020 წლის აგვისტოში.

2023 წლის ნოემბერში ეირმა ლეიბლის გარეშე გამოუშვა ახალი კომპოზიცია „Head in the Ground".

## დისკოგრაფია 
* *Feline* (2015)

## რესურსები ინტერნეტში 
* ოფიციალური საიტი

## სქოლიო 
კატეგორია:დაბადებული 1 აპრილი
კატეგორია:დაბადებული 1994
კატეგორია:ინგლისელი პოპ-მომღერლები
კატეგორია:ინგლისელი რიტმ-ენდ-ბლუზ მომღერლები
კატეგორია:ინგლისელი ელექტრონული მუსიკოსები
კატეგორია:Virgin EMI Records-ის შემსრულებლები
კატეგორია:Universal Music Group-ის შემსრულებლები
კატეგორია:ცოცხალი ადამიანები
კატეგორია:ლონდონში დაბადებულები